정조 20년 · 목
冬至使狀啓別齎咨官鄭思賢持回咨一度冬至使狀啓進賀使狀啓十二日自北京離發二十六日戌時還渡江出來事義州府尹沈晉賢狀啓及二十七日申時謄報平安監司金載瓉狀啓二十八日酉時入啓而思賢落留義州灣撥持來以爲臣等一行去年十一月十六日到雙陽店緣由已爲修啓付上於回還齎咨官卞復圭處而領送官五十九通官寧保率甲軍連爲護行二十日到山海關點閱人馬無弊進關二十八日到北京直詣禮部呈表咨文則侍郞鐵保率諸郞官來受仍問臣等比前早來之由故臣等使任譯對以曾於年前上諭中有丙辰歸政之旨意明年卽丙辰也國王不勝慶忭之忱益切戀結之誠而頒詔之前有不敢別遣使价故年貢陪臣前期入送以表誠悃云爾則鐵保答以皇上如問使臣早來之由而以此仰對則皇上必嘉其恭謹云臣等仍爲歸接於南小館矣十二月初六日禮部知會內皇上明日幸瀛臺令臣等柢迎於西華門外故當日五更臣等與書狀官臣趙德潤及正官等待候於西華門外禮部尙書紀均侍郞鐵保竝來押班黎明皇帝乘黃屋步輦以出到臣等柢迎處住輦問曰國王平安乎臣等謹對曰平安矣又問臣等年紀多少故以臣鍾顯年五十一臣亨元年五十七作對則皇帝又曰明年千叟宴許令六十以上有品人七十以上黎庶預宴而朝鮮使臣則雖五十七歲特使預宴仍詣瀛臺臣等退歸館所矣當日午後禮部以皇旨頒賜羊肉一器饅頭一器於臣等歲幣中例有截留瀋陽之物而臣等行到瀋陽時歲幣方物雇車未及來到故落留任譯待雇車來到後一依禮部公文歲幣中紅紬一百疋綠紬一百疋生上木三百疋好大紙二百卷好小紙二千二百一十卷粘米三石五斗三升呈納該庫後其餘交付押車章京以爲領運之地矣十二月初七日無弊來到而因禮部知會歲幣方物十三日呈納於各庫粘米因庫官有故十八日始爲呈納別齎咨官鄭思賢十三日進京仍呈咨文于禮部二十日黃海道長淵漂民金奉大張三乭金光乭甕津漂民金大天金元福李好常羅守采等七名上年八月漂到福建省臺灣府今始轉解來到而順付於臣等之行故依例留接於館中臣等回還時帶去計料二十一日皇帝幸瀛臺觀永戲而禮部知會臣等柢迎於西華門外故當日五更臣等與書狀官及正官等待候於西華門外禮部尙書德明紀均侍郞鐵保周興岱等幷來押班琉球安南暹羅諸國使臣亦爲參班而俱在臣等之下黎明皇帝乘黃小轎以出到臣等柢迎處住轎使內大臣福長安傳諭朝鮮正使不論年歲亦令入參於千叟宴可也云又令臣等隨行至瀛臺有旨賜饌禮部官引臣等坐於勤政門內饋以酪荼飯桌以至隨行正官一一饋食而御膳房官又以皇旨來頒餠肉少頃皇帝出御龍形雪馬觀氷戲臣等亦隨後觀戲因禮部知會臣等及書狀官製進太上皇帝紀元周甲授受禮成恭賀詩七言四韻各二首二十二日內務府頒送山猪肉及鱘鰉魚於臣等與書狀官處二十五日御膳房以皇旨頒賜回回葡萄一小帒二十七日因禮部知會行元朝朝參演禮於鴻臚寺而安南暹羅使臣同爲演禮琉球則不令參賀班云二十八日進賀使一行無弊進京卽呈表奏文於禮部仍爲住接於西館二十九日皇帝駕詣太廟自禮部知會接駕故臣等與書狀官當日五鼓進詣午門前進賀使臣亦來同爲柢迎仍爲等待矣皇帝還宮時輦過臣等所坐處使太學士和珅傳諭於進賀使曰國王平安乎進賀使臣等謹對曰平安矣又使福長安傳旨曰國王卽遣賀使定同慶喜朕心欣悅仍爲還內臣等方欲退歸之際禮部以爲皇上將欲招見使之待候少頃只令進賀使臣引入漱芳齋恩諭鄭重錫賚便蕃三十日設年終宴於保和殿因禮部知會與進賀正副使當日曉頭入詣保和殿坐於東陛上平明皇帝出御殿內擧樂設戲內務府進饌進爵而賜臣等四人饌共桌又饋酪荼一巡酒一巡後禮部尙書德明引臣鍾顯及進賀正使進御榻前跪皇帝手賜御桌上酒臣等祗受飮訖叩頭還就本班移時宴罷皇帝入內臣等退歸矣午後光祿寺各頒送宴床及歲饌床而石榴柑橘通官自闕內又爲齎傳本年正月初一日五更臣等一行及進賀使一行入午門前待候未明皇帝幸堂子卽爲還內平明出御太和殿鳴鞭動樂文武千官循序趨入臣等與進賀使臣及正官等隨入殿庭就西班末行三跪九叩禮後文武官皆退出仗外故臣等亦隨退等待少頃太上皇帝傳寶還內而新皇帝御殿登極更爲鳴鞭動樂而文武又爲趨入班次故臣等亦隨入就班自殿內宣讀詔書後行三跪九叩禮退出而安南暹羅使臣在臣等班下同爲行禮退出之際見頒布詔書節次則詔書盛入於黃亭子黃傘前導由正門出而禮部尙書紀均等陪至天安門登門樓上更爲宣讀後盛入黃亭自太淸門奉至禮部將爲刊布禮部又令臣等及進賀使臣製進千叟宴詩故各製七言四韻詩一首書送禮部初四日設千叟宴於皇極殿此卽寧壽宮之前殿曾於丙申年預建寧壽宮以爲歸政後移御之所閱二十年一不臨幸今始設宴於此云禮部知會臣等及進賀正副使參宴故當日五鼓詣錫慶門外等待黎明耆老數千入坐於皇極殿陛上下而殿內則不過數十人皆是王公大臣禮部引臣等坐於殿上右楹外安南暹羅坐於臣等之下少頃太上皇帝由內殿後門出御榻上皇帝隨後入西向侍坐贊行三拜九叩禮御膳房先進御膳次及於參宴耆老而臣等則二人共一桌又頒及於臣等從官之在門外者擧樂設戲一如保和殿宴而但戲子十餘人扮作道士衣服進向殿上齊唱祝釐之詞又有身著五方神衣數十人手執圓扇回旋蹈舞向上祈壽太上皇帝引見百歲內外老人扶掖至御榻前老人等各獻壽爵宴罷之後卽爲頒賞殿前寧壽門而和珅福長安來坐監頒內務府措備賞物按品分等呼名頒給而秩卑者與黎庶只賜銀牌緞疋臣鍾顯賞太上皇帝御製御筆千叟宴詩塌本一張壽杖一根玉如意一柄雲緞二疋錦二疋洋花緞二疋八絲緞二疋絹箋一束福子箋十張湖筆二十枝硃墨十錠硯一方荼盤一件牙籤筒一箇鼻烟一甁鼻烟盒一箇臣亨元賞太上皇帝御製御筆千叟宴詩塌本一張壽杖一根玉如意一柄雲緞一疋錦一疋洋花緞三疋五絲緞一疋絹箋十張福字箋五張湖筆十枝硃墨四錠硯一方荼盤一件牙籤筒一箇鼻烟一甁鼻烟盒一箇進賀正副使臣亦如臣等賞賜而賞物數目則稍加於三品頒給次第則在於四品之下當初參宴老人限以六十以上有品人七十以上黎庶矣收單應參之數至於七千八百餘人之多故更以有職品七十歲以上黎庶八十五歲以上許令赴宴赴宴者爲二千三百餘人而其中年最高者一百七歲云當日午時以册封皇后及妃嬪新造轎輿儀仗之屬預爲等待於前星門外矣臣等退出之際已擧册禮於太和殿而寶印分盛於黃亭正使禮部尙書紀均副使禮部侍郞鐵保持節陪後自協和門進前星門將爲轉授於內監以爲自內行禮之地云初五日行歲初宴於紫光閣禮部知會臣等及進賀正副使柢迎仍使參宴故當日五鼓詣紫光閣近處待候平明皇帝御馬以出而儀文頗簡省黃屋小轎則只以空轎隨後行至臣等柢迎處轉眄而過到紫光閣後庭小門前下馬以入而前導黃龍傘還卽向闕故使之探問則將迎導太上皇帝云小頃御膳房以太上皇旨來頒餠肉各一器於臣等柢迎處太上皇帝乘黃小轎備法樂以來皇帝自紫光閣後小門暫出瞻望而入臣等又爲柢迎於太上皇帝仍隨入紫光閣陞東陛上坐於安南暹羅之上太上皇帝御坐榻上皇帝侍側平坐迭奏諸樂竝設難戲先進酪荼次進饌桌以及於參宴之臣而臣等則二人共一桌頒酪荼二巡禮部尙書德明及侍郞鐵保引臣鍾顯及進賀正使至御榻前太上皇帝親自斟酒賜臣等敬奉叩頭而飮還就本班移時太上皇帝由閣後門還宮皇帝隨入和珅福長安又來頒賞而賜臣鍾顯錦三疋漳絨三疋八絲緞四疋大荷色一對小荷色四對臣亨元錦二疋漳絨二疋八絲緞三疋大荷色一對小荷色二對進賀正副使臣亦一體領賞後同向閣前行一跪三叩禮卽爲退歸初七日禮部知會奉旨令朝鮮及安南暹羅廓爾喀四國來使於初八日出正陽門由珠寶市琉璃廠進宣武門至象所看象故當日平明臣等一行齊會禮部各國使臣亦爲來到而軍機章京護行自正陽門歷至馴象所終朝遊賢罷歸館所廓爾喀卽後藏之別名云初九日以太上皇帝幸圓明園皇帝親祭太廟後隨往禮部知會臣等柢迎故當日五鼓臣等與書狀官及進賀使臣詣午門前待候禮部以爲使臣俱於午門前接駕後往三座門柢迎太上皇帝則恐有未及之慮使進賀使臣先爲等待於三座門外而臣等留待於午門前矣曉頭皇帝乘黃小轎以出從夾路行而龍傘陳而不張太廟行禮後直向闕右門出詣承光殿將柢迎太上皇帝云禮部又令臣等往三座門外故隨卽前赴與進賀使臣同爲待候而安南暹羅諸國使臣亦從午門前隨到在於臣等之下卯時太上皇帝乘黃步輦以出到臣等柢迎處從輦內轉視而過皇帝御馬隨行密通輦後皇后與妃嬪亦皆隨往而別無儀仗但前導辟除甚肅豹尾旂三雙作一隊攔後禮部口矢會臣等隨後故仍詣圓明園近處住接矣初十日曉頭因禮部知會臣等與進賀使臣偕入圓明園則設蒙古棚於山高水長之右棚之大可容數百人當中設御榻左右先排宴桌少頃太上皇帝自內乘黃小轎以來御寶榻上皇帝亦隨至西向侍坐進膳進醞擧樂設戲一如保和殿紫光閣宴儀臣鍾顯與進賀正使入棚內參宴臣亨元及進賀副使坐於棚外而太上皇又引臣鍾顯及進賀正使至榻前親自賜酒臣等祗受叩頭而飮移時宴罷太上皇帝還內皇帝隨入而禮部令臣等姑爲退去故還歸館所十一日皇帝自圓明園還宮將以十四日親行祈穀祭禮部知會臣等柢迎故當日曉頭臣等與書狀官及進賀使臣詣三座門外以待矣平明皇帝御馬以來侍從儀仗比前頗盛到臣等柢迎處又爲轉眄而過頒詔禮部以設國使臣現方在京本月初一日應頒詔書交該國使臣齎回之意査例具奏初六日奉旨知道了云而此是通官輩傳說題下原本未卽得見十一日三座門外柢迎時聞禮部侍郞鐵保之言則詔書奉旨順付勅使不爲出去云順付一款果是分明而兩行中何行帶去姑未的知進賀使臣等奉傳筵敎如有及時馳報之事齎咨官鄭思賢代以臣行中譯官一人急速換送故臣等連爲嚴飭使卽成出文書而周旋之際拖至多日今始出場若又換名代送則恐復有掣礙遲滯之端不得已使思賢兼程疾馳期於二十四五日間渡江凡係慶典文書毋論印本謄本使任譯求得合爲十一度故同封於狀啓上送緣由幷馳啓嘉慶元年正月十二日○進賀使狀啓以爲臣等一行昨年十二月初四日入栅之由已爲馳啓自鳳城以後章京西倫太通官吉爾通阿率甲軍護行本月十一日到瀋陽方物雇車未及來到故落留任譯待雇車來到使之交付於押車章京臣等仍爲趲程二十一日到山海關點閱人馬無弊進關二十八日曉頭到北京直詣禮部先以令番頒諭特出聖恩恒式表文無以導達國王感激之忱另具奏本之意言于禮部仍呈奏表咨文則漢尙書紀均率郞官祗受而通官來傳禮部堂郞以卽遣賀使及時來到皆有喜色當日午時啓奏云臣等依例住接于西館二十九日皇帝幸太廟禮部知會使之接駕故當日午鼓臣等與書狀官柳畊詣午門外伺候矣開東前皇帝乘黃屋小轎而出臣等及冬至使臣同爲柢迎於路左安南暹羅使臣適以年貢來到亦爲柢迎開東後皇帝回鑾尙書德明先到定班次坐臣等於冬至使臣之右而稍前安南暹羅使臣則坐於臣等之後仍押班而立皇帝到臣等柢迎處駐轎使閣老和珅傳旨曰國王平安乎臣等謹對曰平安矣又使內大臣福長安傳旨曰國王卽遣賀使定同慶喜朕心欣悅臣等叩頭皇帝還內尙書德明隨入而令臣等伺候少頃有旨引臣等由內右門歷十餘掖門至最深嚴之地皇帝御漱芳齋設樂於前閣閣扁揭以昇平協慶四字伶人各奏樂技蓋是每宴例奏之樂而皆頌祝之詞也漱芳齋皇帝所常御之便殿云閣老和珅引臣等至御榻前傳旨曰國王至誠虔禮同我歡慶卽派爾等前來稱賀朕心內喜悅特令爾等參宴內庭使坐齋之東偏階前蒙古諸王公之後仍賜菓盒二又賜各色菓楪二次宣駱茶少頃官竪持小楪各品餠味和珅領到饋臣等曰皇帝特撤御床分賜三使臣如是者凡三次又使和珅來宣珊瑚朝珠一掛金絲大荷包一對繡荷包二對小荷包一四喜福祿金銀錢各二金銀元寶各二金銀鈴鐺各八曰特賜國王以表朕意臣等叩頭而受朝珠及金荷包係是皇上曾經服御之物云又賜臣秉模繡荷包二對琉璃楪子二畵楪子一鼻烟一甁盛茶鑞筩二繡火鎌一大紅柑五顆臣有防繡荷包一對琉璃楪子一畵楪子一琥珀小盒一鼻烟一甁盛茶鑞筩二繡火鎌一大紅柑五顆書狀官臣耕繡荷包一對琉璃楪子一畵楪子一鼻烟一甁繡火鎌一盛茶鑞筩一大紅柑五顆書狀官之參宴別是恩典三十日皇帝設年終宴於保和殿臣等因禮部知會當日曉頭詣保和殿鴻臚寺官引臣等及冬至正副使坐於殿陛上而安南暹羅次之早朝皇帝御殿動樂進膳卓設雜戲賜臣等及冬至使臣饌四人共一桌又各賜駱茶一巡酒一巡尙書德明引臣秉模及冬至正使臣閔鍾顯至御榻上皇帝手自斟酒親授臣秉模臣跪受叩頭而飮又賜冬至正使宴訖退出午後光祿寺各輸送宴桌於館中又送菓三品及歲饌桌張通官來傳閣老王杰之言使臣及書狀官製詩而詩題以皇上紀元週甲授受禮成恭紀書來故臣等及書狀官各製進七言律詩一首今年正月初一日五更頭臣等與書狀官及正官二十三人詣午門前伺候矣曉頭皇帝出幸堂子少頃回鑾開東時皇帝御太和殿行歸政典禮殿上宣讀慶賀傳位表後文武官及各國使臣行禮如正朝常儀臣等一行及冬至使一行行三跪九叩禮於西班末安南暹羅使臣亦行禮於臣等之後此乃嗣皇帝受大寶後率王公以下行慶賀禮於太上皇帝禮畢文武諸官及各國使臣退出儀仗外祗候矣少頃鴻臚寺官又引文武官及各國使臣入殿庭跪坐殿上宣讀慶賀登極表行三跪九叩禮此乃嗣皇帝御寶座後受慶賀禮禮成後文武官及各國使臣皆退出而禮部尙書紀均奉傳位詔自太和門出安于龍亭黃傘前導至天安門奉詔書上門樓門樓上預設金鳳樓下設龍亭文武官集於金水橋南排班北向立耆老另爲一班隨班立宣詔官以滿漢音宣讀詔書於樓上訖奉詔書置朶雲內繫以綵繩由金鳳口中銜下禮部官接受而安於龍亭由太淸門出去朶雲則以金雕雲形下設卷軸而置詔書以便銜下詔書則至禮部行禮後鐫頒云初三日通官又以閣老王杰之言製進千叟宴詩故臣等及書狀官各製進七言律詩一首初四日皇帝設千叟宴於皇極殿臣等因禮部知會當日五鼓詣錫慶門外伺候矣開東後鴻臚寺官引京外耆老及各國使臣入錫慶門過皇極門寧壽門至皇極殿庭禮部官引臣等及冬至正副使坐於殿楹外東班而耆老皆於殿庭賜坐宴桌則先已排設兩人共一桌少頃鳴鞭樂作太上皇帝自寧壽宮東邊門出嗣皇帝隨其後入于皇極殿太上皇帝陞寶榻南面而坐嗣皇帝侍坐於東諸王貝勒以下及期頤有秩者數十人侍立于前光祿寺官先進御膳仍進御醞擧樂設戲一如漱芳齋保和殿宴儀嗣皇帝先行獻壽之禮王公貝勒侍臣及耆老侍殿上者次第獻壽而太上皇帝引見在庭耆老中年最高者二人聶光耀一百六歲江南擧人胡萬祥九十四歲湖南欽賜擧人幷扶掖至御榻上亦各獻壽參宴老人或着黃衣衣背以金字或書皇恩浩蕩皇恩欽賜或書壽字宴訖太上皇帝還內嗣皇帝隨入臣等隨班而退出寧壽門外和珅福長安坐於寧壽門前次第頒賞而秩卑者與黎庶只賜銀牌縀匹云賞三品後卽頒賜臣秉模賜太上皇帝御詩塌本一張壽杖一根玉如意一柄錦緞二匹雲緞二匹洋花緞二匹八絲緞二匹福字箋十張絹箋二十張湖筆二十枝硃墨十錠硯一方茶鍾一箇鼻烟一甁烟盒一箇臣有防賜太上皇御詩塌本一張壽杖一根玉如意一柄錦緞一匹洋花緞三匹五絲緞一匹福字箋五張絹箋十張湖筆十枝硃墨四錠硯一方茶鍾一箇鼻烟一甁烟盒一箇冬至正副使亦一體領受耆老之參宴者初定以有秩者六十以上黎庶七十以上矣應參之數多至七千八百餘人故更以有秩者七十以上黎庶八十五歲以上許令赴宴合爲二千三百餘人此是城內城外所居者而各省老人令各其省倣此設宴頒賜云云皇極殿卽寧壽官前殿也太上皇帝於丙申預建靈壽宮以爲歸政後頤居之所閱二十年一不臨御今始開筵詳在御製詩小註中當日午時以册封皇后及二妃一嬪新造轎輿儀仗預爲等待於前星門外矣臣等退出之際已擧册禮於太和殿而分盛寶印於龍亭禮部尙書紀均及侍郞鐵保以册禮正副使持節陪後自協和門進前星門轉授於內監以爲自內行禮之地云初五日太上皇帝設歲初宴於紫光閣臣等因禮部知會當日曉頭入福華門內伺候矣開東後禮部官引臣等及冬至正副使坐於路左柢迎處尙書德明押班而立少頃嗣皇帝乘馬而出黃傘前導黃屋隨後而侍臣之步從者不過數十人至臣等柢迎處顧眄而過到紫光閣後門前下馬入次太上皇帝駕至之前內堅以太上皇帝旨意賜臣等餠餻一器鹿肉一盤少頃太上皇帝乘黃屋小轎鼓樂前導至臣等柢迎處開襜俯視以淸語謂和珅曰朝鮮使臣隨入臣等與冬至正副使隨後而入坐殿陞之東太上皇帝御寶座嗣皇帝侍坐進饌桌稱觴獻壽等節一如千叟宴設各樣雜戲於階上階下先賜駱茶二巡次設饌桌而臣等及冬至使臣兩人共一桌太上皇帝使禮部尙書德明及侍郞鐵保召入臣秉模及冬至正使至御榻前太上皇帝手自斟酒賜臣秉模及冬至正使臣等叩頭而飮卽退坐班次矣又使近侍賜御床中餠餻一楪仍行駱茶一巡宴訖太上皇帝自後門還內嗣皇帝隨入臣等退至階下則內務府預設賞賜緞匹於桌上而和珅福長安分坐左右頒賜各國使臣賜臣秉模錦三匹漳絨三匹八絲緞四匹五絲緞四匹大荷包一對小荷包四對臣有防錦二匹漳絨二匹八絲緞三匹大荷包一對小荷包二對臣等叩頭領受而退冬至正副使亦一體鴒受初七日禮部知會有太上皇旨使各國使臣出正陽門過珠寶市琉璃廠入宣武門至象所看象故初八日卯時臣等與書狀官往禮部以待矣軍機章京引臣等及冬至使臣安南暹羅廓爾喀等使由正陽門出過珠寶市琉璃廠周覽市肆還從宣武門入至象所坐臣等及冬至使臣於正堂炕上安南暹羅分坐炕下之東西廓爾喀坐於月廊所謂廓爾喀卽後藏而凡於柢迎朝賀未見其參班少頃象所官來到使象奴牽出廏中諸象騎而周行庭畔各國使臣立於階上而觀之象凡二十五頭臣等仍卽還歸館所初九日以太上皇帝幸圓明園嗣皇帝親祭太廟後隨往禮部知會使各國使臣詣午門外以待矣大使吳元璹來傳禮部之言曰太上皇帝柢迎當於三座門外自午門至三座門相距稍遠若待嗣皇帝接駕則恐致遲誤兩行使臣分班接駕而進駕使臣直詣三座門外伺候可也云臣等與書狀官轉詣三座門外冬至使臣亦追到而日出後太上皇帝乘黃屋小轎嗣皇帝乘馬隨轎至臣等柢迎處太上皇帝開襜俯視問福長安曰朝鮮使臣今日隨到於圓明園乎對曰然矣臣等柢迎後各歸館所朝飯後詣圓明園住接閭舍方物雇車初七日來到故使任譯預爲周旋於內務府初九日臣等詣圓明園之前無弊呈納所餘補物則各庫卽吏及通官大使等處依例分給所裹油紙及繩索則數千里載運之餘弊破無餘故幷與補物依例蕩減之意移文該部頒詔則禮部以該國使臣現方在京本月初一日應頒詔書交該使臣齎回之意査例具奏初六日奉旨知道了云使任譯詳探禮部謄出奏本上送而勅書順付未知的在何使行黃海道長淵漂民金奉大等七名甲寅八月漂到福建省臺灣府今始轉解來到將爲順府於冬至使行初十日以太上皇帝設宴於山高水長閣因禮部知會當日曉頭臣等及冬至正副使入園內等候矣太上皇帝出御于山高水長閣右偏黃幄而嗣皇帝侍坐如前儀兩行正使則使坐於黃幄內副使則坐於黃幄前賜宴設戲如紫光閣宴尙書德明及侍郞鐵保引臣秉模及冬至正使臣閔鍾顯詣御榻前太上皇帝手自斟酒親賜臣秉模臣跪受叩頭而飮又賜冬至正使又使侍臣賜餠餻杯酒於臣有防及冬至副使宴訖卽退矣飯後通官來傳和珅之言曰嗣皇帝明日迴鑾兩行使臣當於今日先歸館所以爲接駕之地云故臣等及冬至正副使仍歸館所矣昏後禮部知會來到故十一日午鼓臣等與書狀官詣三座門外伺候矣日出後禮部官引臣等及冬至使臣出詣班次少頃儀仗前導黃傘繼至嗣皇帝乘馬按轡徐行至臣等柢迎處顧視而過臣等仍卽退歸館所齎咨官鄭思賢臣等入來後連加嚴飭俾卽成出文書以爲冬至使行譯官一員代渠出送之地而勅書順付旣有傳設禮部奏本繼卽得見故一邊使思賢催受回咨一邊使任譯覓見批旨而批旨則再昨始得其的本回咨成出又在昨夕其間事勢不得不然而筵敎之下致此多日稽滯誠不勝萬萬惶恐到今思賢之留此別無損益於事情代名換送反有見阻於關阨之慮不得已使渠同夜兼程期於二十四五日渡江漱芳齋設宴時御前賞賜物種當於臣等之行齎去而係是特恩不敢留滯先此堅封上送勅書順付奏謄本一度登極詔一度傳位儀註一度册封皇后儀註一度傳位大典預飭遵頒事宜奏本一度內閣儀註一度皇太子奏本一度宗室永恩等奏本一度御製千叟宴詩榻本一度合九度亦爲同封上送臣等發行日子姑未的知緣由幷馳啓嘉慶元年正月十二日傳位儀註禮部等部謹奏爲禮儀事恭照嘉慶元年正月初一日皇上陞殿擧行歸政典禮嗣皇帝登極頒發傳位詔書是日早鑾儀衛率官校入豫備鑾輿陳鹵簿於太和殿前陳步輦於太和門外陳五輅於午門外陳馴象於五輅之南陳仗馬於丹墀中道左右陳黃蓋雲盤於丹墀內樂部設中和韶樂於太和殿東西檐下設丹陞大樂於太和門內又陳道迎樂及龍亭香亭於午門外鑾儀衛備皇太子拜褥一設於太和殿檻內正中內閣會同禮部鴻臚寺官設寶案一於太和殿正中設詔案一於殿東楹設表案一於殿西楹又設黃案於丹陞正中內閣學士奉傳位詔安於東楹案上禮部儀制司官陳傳位賀表於西楹案上內務府官預設香几二於御座之左右旁大學士率內閣學士詣乾淸門請皇帝之寶內閣學士恭捧大學士從恭設御座左旁几上大學士二人分左右立殿東西簷下王以下文武百官朝服咸集朝鮮安南暹羅各國使臣集於班末欽天監官於乾淸門外報時禮部堂官先詣毓慶宮啓請皇太子朝服祗竢是時後扈內大臣二員率豹尾班執鎗侍衛十員佩刀侍衛十員於乾淸門外禮部堂官二員於門階下前引大臣十員於太和殿後階下咸左右序立祗竢禮部堂官奏請皇上具禮服乘輿出宮皇太子隨行午門鳴鍾鼓禮部堂官前引後扈內大臣從至中和殿後降輿皇上御中和殿陞座皇太子在殿內西向侍立鴻臚寺官引大學士內大臣侍衛內門翰林院詹事府起居注衙門禮部樂部都察院鴻臚寺執事大臣官員按班不贊行三跪九叩禮畢侍班官先趨出至外朝就位立中和韶樂作奏元平之章皇上御太和殿陞座皇太子在殿內西向祗竢樂止鑾儀衛官進至中階之右贊鳴鞭階下三鳴鞭鳴贊官贊排班丹陛大樂作奏慶平之章禮部堂官導引皇太子詣正中拜位後立鴻臚寺官排班引王公在丹陞上文武百官曁外國使臣俱在丹墀內東西序立鳴贊官贊跪皇太子率王公大臣以下皆跪贊宣慶賀傳位表宣表官由西檐入殿右門從西楹前案上奉表至殿檐下正中跪大學士二人左右跪展表樂止宣表官宣表訖仍奉表於原案上退贊興皇太子仍退立左旁祗候大學士二人恭導皇太子近御座前跪左旁大學士請寶跪奉皇上親授皇太子皇太子跪受右旁大學士跪接奉設御座右几上大學士導引嗣皇帝仍詣原拜褥位樂作贊跪叩興嗣皇帝率王以下行三跪九叩禮贊退樂止禮部堂官奏禮成贊鳴鞭階下三鳴鞭中和韶樂作奏和平之章太上皇帝起座乘輿還宮內監預設樂懸俟太上皇帝還宮御內殿內庭主位公主福晉及未受封爵之皇孫皇曾孫皇元孫行禮慶賀如元朝常儀嗣皇帝於保和殿煖閣更服皇帝禮服內閣預奉傳位詔皇帝之寶於太和殿之正中案上禮部儀制司官預奉登極賀表於殿東楹案上其前引後扈俱侍立於保和殿外如儀欽天監官報時禮部堂官奏請嗣皇帝御中和殿執事大臣官員按班不贊行三跪九叩禮禮畢嗣皇帝御太和殿登極中和韶樂作奏元平之章嗣皇帝陞寶座樂止贊鳴鞭如前丹陞大樂作奏慶平之章贊進跪如前贊宣慶賀登極表宣表官由東檐入殿左門奉東楹前案上表文樂止宣讀如前樂作贊叩興王公以下曁外國使臣行三跪九叩禮退復原位立大學士進殿左門禮部堂官進至檐下大學士奉詔由闑東出殿中門授禮部堂官禮部堂官跪受興奉至丹陛正中黃案上恭設行一跪三叩禮興復奉由中階下至丹陛陳於雲盤內儀制司官一員跪受興由中路出禮部堂官奏禮成贊鳴鞭階下三鳴鞭中和韶樂作奏和平之章嗣皇帝起座乘輿還宮王公以下皆出大學士率內閣學士奉寶送至乾淸門交宮殿監督領侍祗領是時禮部官奉詔書至午門外安設龍亭內行一跪三叩禮校尉舁亭香亭在前龍亭在後導迎樂作御仗前引禮部堂司官隨至天安門城樓設香亭詔書龍亭於正中奉詔官行一跪三叩禮奉至高臺黃案上龍亭香亭移設於天安門前正中文武百官按翼集於金水橋南鴻臚寺官贊排班贊進文武各官皆排班北向立耆老領催另爲一班俱隨班立宣詔官登臺西向立贊有詔衆皆跪宣讀官宣滿漢詔書訖復於案退贊叩興衆行三跪九叩禮奉詔官奉詔書置朶雲內綵繩懸繫由金鳳口中銜下禮部司官接受仍安設於龍亭內由大淸門出作樂前引至禮部望闕排列香案禮部堂官率司員行三跪九叩禮恭鐫詔書頒行天下爲此謹具奏聞內閣儀註乾隆六十年十二月初七日內閣抄出大學士公臣阿等謹奏臣等前經欽奉諭旨所有來年丙辰元朝歸政典禮會同各該衙門敬謹條議玆臣等謹遵旨將丙辰元朝一切禮儀詳細酌議敬繕儀註呈覽恭候訓定發下交各該衙門敬謹遵照屆期分繕進呈謹奏乾隆六十年十二月初六日奉旨知道了欽此恭照丙辰元朝擧行傳位大典本年十二月內禮部先期具奏遣官告祭天地太廟社稷屆期鑾儀衛照例陳設大駕鹵簿樂部設中和韶樂於太和殿檐下丹階大樂於太和門內又陳導迎樂於午門外鑾儀衛備皇太子拜褥一設於太和殿檻內內閣會同禮部鴻臚寺官設詔案一於殿東楹設表案一於殿西楹內閣學士奉傳位詔於東楹案上陳傳位賀西楹案上預設香几二於御座之左右旁大學士率內閣學士詣乾淸門請皇帝之寶內閣學士從恭設於御座左几上大學士二人分左右立殿東西檐下王以下文武百官朝服咸集外國使臣集於班末禮部堂官先詣毓慶宮啓請皇太子朝服祗竢禮部堂官奏請皇上具禮服乘輿出宮皇太子隨行皇上御中和殿皇太子在殿內西向侍立執事大臣官員按班不贊行三跪九叩禮中和韶樂作皇上御太和殿陞座皇太子在殿內西向祗竢樂止贊鳴鞭階下三鳴鞭贊排班丹陞大樂作禮部堂官導引皇太子詣正中拜位後立王公在丹陞上文武百官曁外國使臣俱在丹墀內東西序立宣表官由西檐入殿右門從西楹前案上奉表至殿檐下楹外正中跪贊宣賀表大學士二人左右跪展表樂止贊跪皇太子率王公大臣以下皆跪宣表官宣表訖宣表官仍奉表於原案上退贊興皇太子仍退立左旁祗候大學士二人恭導皇太子近御座前跪左旁大學士請寶跪奉皇上親授皇太子皇太子跪受右旁大學士跪接奉設御座右几上嗣皇帝仍詣原拜褥位贊跪嗣皇帝率王公以下行三跪九叩禮贊退樂作贊鳴鞭階下三鳴鞭禮部堂官奏禮成太上皇帝起座乘輿還宮內庭主位公主福晉及未受封爵之皇孫皇曾孫皇元孫慶賀如元朝常儀嗣皇帝於保和殿在煖閣更服皇帝禮服內閣學士預奉傳位詔皇帝之寶於太和殿之正中案上禮部儀制司官預奉登極賀表於殿東楹案上禮部堂官奏請嗣皇帝御中和殿執事大臣官員按班不贊行三跪九叩禮禮畢御太和殿登極中和韶樂作嗣皇帝陞寶座樂止贊鳴鞭如前丹陞大樂作贊進跪如前贊宣慶賀登極表宣表官由東檐入殿左門奉東楹前案上表文跪讀如前樂作王公以下文武百官曁外國使臣行三跪九叩禮退復原位立大學士進奉詔於殿檻外授禮部堂官禮部堂官跪受奉至丹陞正中案上行一跪三叩禮復奉由中階行至丹墀交儀制司官跪受由中道出贊退王公大臣俱退贊鳴鞭丹墀下三鳴鞭樂作禮部堂官奏禮成嗣皇帝起座還宮大學士率內閣學士奉寶送之乾淸門交宮殿監都領侍祗領登極詔奉天承運皇帝欽奉太上皇帝詔曰朕纘紹丕基撫綏函夏勤求治理日有孜孜仰賴上天眷佑列聖貽謀寰寓又安烝黎康阜聲敎四訖中外一家御極以來平定伊犂回部大小金川擴土開疆數萬餘里緬甸安南廓爾喀以及外藩屬國咸震懾威稜恪修職貢其自作不靖者悉就殄除功邁十全恩覃六合普免各省漕糧者三地丁錢糧者四展義巡方行慶施惠蠲逋賑貸不下數千萬億振興士類整飭官常嘉與萬方黎獻海隅蒼生同我太平躋之仁壽朕持盈保泰弗懈益虔勤念雨暘周諮稼穡於庶言庶獄庶愼靡不躬親宥密單心時幾交勅用亹上副祖宗付畀之重下撫億兆仰載之誠日愼一日六十年於玆矣回憶踐阼初元曾默籲上蒼若紀年周甲當傳位嗣子不敢仰希皇祖以次增載今敬迓洪釐幸符初願朕康强逢吉九旬望袠五代同堂積慶延祺光於往牒非昊慈篤祜申命庥曷克臻此天生民而立之君使爲司牧授受之際敢不兢兢溯自癸巳南郊卽以嗣位皇子之名默奏上帝竝於盛京恭謁祖陵敬告列祖在天之鑑昨冬頒朔屆期特宣布詔旨明定儲位以丙辰爲嘉慶元年預勅所司敬議歸政典禮皇太子秉性謙沖臚誠固讓率同內外王公大臣等具章請朕至百歲始行斯典但天聽維聰朕志先定再四申諭勿得懇辭皇太子仁孝端醇克肩重器宗祏有托朕用嘉焉已諏吉祗告天地宗廟社稷皇太子於丙辰正月上日卽皇帝位朕親御太和殿躬授寶璽可稱朕爲太上皇帝其尊號繁文朕所弗取毋庸奏上凡軍國重務用人行政大端朕未至倦勤不敢自逸部院衙門及各省題奏事件悉遵前旨行履端首▣禪授上儀宜沛新綸同敷愷澤所有合行事宜條列於左一在京在外諸王以下至公等以上俱加恩賜一內外自公主以下至格格各加恩賜一內外滿漢文武大小官員俱加一級一內外大小各官除各以現在品級已得封贈外凡陞級及改任者著照新銜封贈一文官在京四品以上在外三品以上武官在京在外二品以上照現住品級各廕一子入監讀書一內外文職自四品以下武職自三品以下降草留任及住俸罰俸處分準其開復一會試額數俟禮部臨期奏明人數請旨酌量廣額鄕試大省加三十名次省加二十名小省加十名滿洲蒙古加六名漢軍加三名一各直省入學額數大學加七名中學加五名小學加三名一國子監貢監生及各官學敎習免坐監一月一各直省儒學無論府州縣衛俱於本年以正貢作恩貢次貢作歲貢一每府州縣衛各擧考廉方正暫賜以六品頂帶榮身以備詔用務期採訪直確毋得濫擧一歷代帝王陵寢孔子闕里及五嶽四瀆等祀應遣官致祭者照舊例擧行一官吏兵民人等有犯除謀反叛逆子孫謀殺祖父母父母內亂妻妾殺夫奴婢殺家長一家非死罪三人採生折割人謀殺故殺直正人命蠱毒魘魅毒藥殺人强盜妖言十惡等眞正死罪不赦外軍機獲罪隱匿逃人亦不赦外其餘自嘉慶元年正月初一日以前已發覺未發覺已結未結者咸赦除之有以赦前事告許者以其罪罪之一各省軍流人犯査明到配三年實在安靜守法及年逾七十者釋放回籍一各旗籍內務府竝五旗包衣人等凡侵貪挪移一切賠罰應追銀兩實係本人家產盡絕者査明準與豁免其分賠代貽以及帝連著賠者一槪豁免一凡官員因公賠罰等項而其子孫又代祖父著賠者査明寬免一旗營官兵有因出征及被災借支俸餉者免其扣還一滿漢兵丁曾經效力行間因被傷年老閑住者除例得優䘏外査明酌加恩賚一各直省有同堂五世及親見七代者除例賞匾額外査明各加恩賚一天下之本農爲重各府州縣衛果有勤于耕種務本力作者地方官不時加奬以示鼓勵一年老之人自古所重滿漢七十以上除家奴外給與品級之處該部査議具奏一除五旗包衣佐領下披甲人等不賞外八旗滿洲蒙古漢軍護軍披甲人炮手步軍各賞一月錢糧一軍民年七十以上者許一丁侍養免其雜派差役八十以上者給與絹一疋棉一觔米一石肉十觔九十以上者倍之一各處養濟院所有鰥寡孤獨及殘疾無告之人有司留心以時養贍母致失所於戲常厥德保厥位深維創業乘統之心本諸身徵諸民聿昭繼體守文之治欽此予小子祗承慈命勉荷洪圖謹奉宣勅旨布告天下咸使聞知嘉慶元年正月初一日册封皇后儀註禮部等部謹奏爲禮儀事恭照嘉慶元年正月初四日辛亥午時册立皇后竝册封貴妃誠妃瑩嬪禮儀是日早鑾儀衛陳皇帝法駕鹵簿樂部和聲署設樂懸禮部鴻臚寺官設節案四張於太和殿內正中設皇后貴妃誠妃瑩嬪册案於左旁設皇后貴妃寶案誠妃印案於右旁設龍亭二座綵亭五座於內閣門外內鑾儀衛陳皇后儀駕貴妃儀仗誠妃瑩嬪采仗於各宮門前內監於皇后貴妃瑩嬪各宮內正中預設節案各一張前設香案各一張設册案一張於各宮內左旁設皇后貴妃寶案誠妃印案於各宮內右旁設樂於皇后宮屆時鴻臚寺官引親王以下入八分公以上於太和殿丹陞上立正副使於丹墀內東班西向立文武各官各照品級於丹墀內按翼排立禮部堂官捧節內閣禮部官捧册寶印置各亭內校尉舁亭亭前張黃蓋各一柄列御仗各一對依次由中路入太和門至太和殿階下亭止禮部堂官捧節內閣禮部官捧册寶印依次由中階入太和殿內置各案上太上皇帝千叟宴禮成駕還乾淸宮皇帝皇后具禮服內監設拜褥皇帝於乾淸宮檻內正中皇后以次稍左皇帝行三跪九叩禮皇后隨行六肅三跪三拜禮禮成太上皇帝起座皇帝皇后還宮屆時禮部堂官奏請皇帝具禮服乘輿出宮午門鳴鐘鼓禮部堂官前引至太和殿後降輿皇帝御太和殿中和韶樂作奏隆平之章禮部堂官恭導皇帝詣册寶印案前以次閱册寶印畢皇帝陞座樂止鑾儀衛官贊鳴鞭階下三鳴鞭鳴贊官贊排班丹陞大樂作奏慶平之章鴻臚寺官引王以下及正副使文武各官排班立鳴贊官贊進贊跪叩興王以下及正副使文武各官行三跪九叩禮禮成樂止鴻臚寺官引正副使至丹陞上中路左北向立鳴贊官贊有制正副使依次跪宣制官立於殿中門東旁西向宣制畢大學士等入殿左門捧節由中門出依次授正使正使受節起鑾儀衛官贊鳴鞭階下三鳴鞭中和韶樂作奏顯平之章皇帝還宮內閣臣部鴻臚寺官擧册寶印案出正使持節於册前依次行副使隨行由中路至階下捧册寶印置各亭內臣部官前導校尉舁亭亭前張黃蓋各一柄列御仗各一對由中路行自太和門出王等俱出正使持節副使隨行册寶印亭由協和門中門出至前星門外正使捧節依次授內監內監持節舁册寶印亭依次行至皇后貴妃誠妃瑩嬪各宮門外各持節捧册寶印入皇后宮樂作皇后具禮服迎於宮門內之右立候節册寶過皇后隨行入宮就拜位立內監捧節册寶置各案上贊禮女官贊跪皇后跪樂止贊宣册宣册女官就册案捧册文宣畢贊受册宣册女官捧册授侍左女官女官跪接授皇后皇后受册轉授侍右女官女官跪接起立贊宣寶宣寶女官就寶案捧寶文宣畢贊受寶宣寶女官捧寶授侍左女官女官跪接授皇后皇后受寶轉授侍右女官女官跪接起立樂作贊興皇后興贊行禮皇后行六肅三跪三拜禮禮畢樂止內監捧節出宮樂作皇后送節于宮門內之右立候節過樂止還宮其貴妃于宮內迎送宣册受册宣寶受寶行禮曁誠妃于宮內迎送宣册受册宣印受印行禮瑩嬪于宮內迎送宣册受册行禮俱與皇后宮同禮畢內監指節出至前星門內候齊同出以節授正使報禮成各正副使詣太上皇帝宮門前皇帝宮門前復命爲此謹具奏聞皇后册封上諭奉上諭內閣衙門因丙辰正月初四日降勅册立嗣皇帝元妃爲皇后照例撰擬恩詔進呈似此繁文所請可不必行明年元朝歸政後朕爲太上皇帝嗣子爲皇帝其嫡妃自應立爲皇后此乃宮庭一定禮儀祗當循照向例祭告天地宗廟用照茂典足矣何必撰擬恩詔布告天下多此縟節繁文皇后正位端闈恪修內職非如皇太后之爲母后分應尊崇者可比我朝家法宮壼肅淸從不干預外事來歲擧行册立典禮不特恩詔不必頒發卽王公大臣以及外省督撫等亦毋庸因立后于朕前及嗣皇帝皇后前呈進慶賀表箋且皇后壽節曁元朝冬至與外庭無涉嗣後俱當永行停止箋賀竝以爲例以肅體制而垂法守欽此元朝宴停行上諭奉上諭朕紀年週甲于丙辰元朝擧行授受大典王公等及文武百官慶賀禮成本應筵宴但是日朕御太和殿受寶後嗣皇帝御殿登極若于是日復擧行筵宴儀節未免繁縟是以初四日特擧千叟宴盛典臚歡申慶宣愷頒酺卽以示元正授政于寧壽宮初御皇極殿錫盛受賀普迓春祺諸慶俱備其餘繁文不必行矣欽此皇太子儀制十月初一日臣阿等謹奏臣等遵旨謹將皇太子應行儀制酌擬九條伏候欽定訓示遵行奉旨知道了欽此一皇太子每十日率領皇子皇孫恭請聖安一次一皇太子行走在諸皇子前其坐次謹依皇太子正坐諸皇子左右旁坐凡過喜慶典禮諸皇子于皇太子前行一跪三叩禮皇太子于兄屬答拜于弟屬立受其在尙書房俱如家人常禮皇孫至皇元孫悉照現行之禮一皇太子服色査雍正年間欽奉上諭以索額圖懷私倡議服御諸物俱用明黃幾與上用相似等因欽此今査會典內載皇太子禮服係用秋香色臣等面奉諭旨現在皇太子禮服俱用金黃不必更改冠帶亦著照舊欽此一宗室王具勒具子公等遇喜慶典禮見皇太子行二跪六叩禮皇太子于同輩立受卑幼坐受尋常相見俱跪請皇太子安皇太子今無師凡蒙古王公及文武大臣尙書房衆師傅竝各衙門官員等見皇太子俱跪請安遇有喜慶典禮悉行二跪六叩禮一遇皇太子喜慶典禮向例王公以下俱有箋賀款式似屬虛文應請于皇太子移居毓慶宮日及皇太子生辰王公大臣俱穿蟒袍補服齊集致賀無庸具箋其外省督提鎭各員俱擬不必箋賀一會典內未載皇太子儀仗現在欽奉諭旨册立皇太子典禮旣不擧行其一切儀仗製造需時似無庸備辦惟皇太子出入儀衛應行酌定謹擬皇太子出入內朝于現例所有遵從侍衛一員外加派二員竝隨班輪派乾淸侍衛二員導從如出外朝及城市內外除皇子例隨散秩大臣一員侍衛十員外擬添派乾淸門侍衛四員領侍衛內大臣一員帶領虎鎗二對豹尾八桿均如前令步軍統領衙門量加除辟皇太子妃所乘車輛亦用金黃色至進城出城擬請同妃嬪侍衛一路行走則護衛有人而觀瞻較肅矣一皇太子移居毓慶宮後應請於前星門派散秩大臣一員率領侍衛班領一員侍衛十員更番上値一皇太子福晉應請旨立爲皇太子妃班次在諸皇子福晉前現在欽奉諭旨册立皇太子典禮不必擧行其册立皇太子妃典禮亦請不必擧行所有皇太子妃在內庭主位前俱與常禮同其公主諸皇子福晉與皇太子妃相見與諸皇子見皇太子禮同皇太子之子行走在諸皇孫前皇太子之女行走在諸皇孫女前一皇太子曁皇太子妃應得月費飯食分例均擬照現在皇子皇子福晉應得加倍支領皇詩初御皇極殿開千叟宴用乙巳年恭依皇祖元韻歸禪人應詞罷姸新正肇慶合開筵便因皇極初臨日朕於丙申年豫營寧壽宮爲歸政後頤居之所皇極殿卽寧壽宮前殿也落成以來已閱二十年尙未臨御玆旣紀元周甲幸符初願元正授璽子皇帝大典禮成敷天慶洽因諏吉初四日御此殿復照五十年新正乾淸宮千叟宴之例再擧耆筵一時鮐壽盈階嵩呼拜舞洵爲曠古未有之吉祥盛事重擧乾淸舊宴年敎孝敎忠惟一篤曰今曰昨又旬延敬天勤政仍勖子敢謂從玆卽歇肩乾隆六十一年歲次丙辰新正月上澣御筆禮部勅書順付奏禮部謹奏爲奏聞事査定例頒詔朝鮮國應派正副使齎送如該國使臣在京奏明詔書交該使臣帶回又乾隆五十五年奏旨安南琉球暹羅三國亦著照朝鮮之例一體頒發恩詔卽交該使臣齎回欽此欽遵在案今本月初一日應頒恩詔所有朝鮮安南琉球暹羅四國現俱有使臣在京臣部照例將詔書均交各該使臣齎回爲此謹具奏聞奏旨知道了欽此○初本禮部謹奏爲請旨事査定例頒發朝鮮國詔書應派正副使齎送如遇有該國使臣在京卽交帶往今嘉慶元年正月初一日擧行傳位典禮應頒朝鮮國詔書雖該國現有年貢使臣在京但事恭逢千古未有之盛自應査照向例奏派正副使齎往以崇體制謹將各衙門送到應行開列銜名繕錄頭籤請旨簡派正副使各一員敬謹齎送恭候命下所需勘合馹馬執事等項臣部行文各衙門照例辨理其琉球安南暹羅等國應頒詔書卽照乾隆五十五年之例令各該國貢使齎回爲此謹奏請旨狀啓以爲此則似是草本不爲奏聞而亦係事情竝爲上送